b'\n_START_ARTICLE_\nDiederik Jacob van Tuyll van Serooskerken\n_START_SECTION_\n\xc5\xbdivljenje\n_START_PARAGRAPH_\nSprva je bil stotnik v nizozemski vojski, nato pa je bil 23. novembra 1803 sprejet z istim \xc4\x8dinom v rusko vojsko in sicer v oskrbovalno slu\xc5\xbebo. Leta 1805 je sodeloval v ekspediciji na otok Krf; za zasluge je bil povi\xc5\xa1an v majorja. Med vojno \xc4\x8detrte koalicije se je bojeval s Francozi v Prusiji in v vojni s \xc5\xa0vedi (1808-09) je zasedal ve\xc4\x8d \xc5\xa1tabnih mest. Za zasluge je bil leta 1808 povi\xc5\xa1an v podpolkovnika in 14. aprila 1809 \xc5\xa1e v polkovnika. Leta 1810 je bil dodeljen ruskemu veleposlani\xc5\xa1tvu na Dunaju z namenom obve\xc5\xa1\xc4\x8devalne dejavnosti._NEWLINE_Leta 1812 je bil imenovan za generalnega oskrbnika 3. zahodne armade in 26. maja 1813 je bil povi\xc5\xa1an v generalmajorja._NEWLINE_Od maja 1814 je deloval v diplomatski slu\xc5\xbebi; bil je veleposlanik v Neaplju, pri Svetem sede\xc5\xbeu in v ZDA.'